題善住閣
作者：釋道璨
朝代：宋

paragraphs: 閣前溪水聲潺湲，閣後山色空巑岏。
取之不得舍不得，善住道人如是觀。
浩蕩春風滿天地，飛絮游絲無定處。
去無所至來無蹤，善住道人如是住。
有所住兮成守株，魚止濼兮鳥栖蘆。
無所住兮成漫浪，空中迹兮鏡中像。
道人一笑璨琳琅，住不住兮吾已忘。
閒倚闌干春晝長，眼看白鳥浮滄浪。